Laos to Waive Visa Extention Fee for Certain Age Groups of Visitors
Lao authorities say they are waiving visa extension fee for foreign tourists under 15 years of age and older than 65, adding that overs
ທາງການກະຊວງການເງິນຂອງລາວໄດ້ລາຍງານວ່າ ທ່ານ ຈຸມມະລີ ໄຊຍະສອນ ປະ ທານປະເທດລາວ ໄດ້ລົງນາມໃນເອກະສານສຳຄັນເພື່ອດັດແກ້ດຳລັດປະທານປະເທດ ສະບັບເລກທີ່ 3 ຢ່າງເປັນທາງການນັບຕັ້ງແຕ່ເດືອນ ພຶດສະຈິກາ ປີກາຍເປັນຕົ້ນມາແລ້ວ ໂດຍການລົງນາມດັ່ງກ່າວ ກໍໄດ້ເປັນຜົນເຮັດໃຫ້ຊາວຕ່າງຊາດທີ່ເດີນທາງເຂົ້າໄປທ່ອງທ່ຽວຢູ່ໃນລາວ ທີ່ມາອາຍຸບໍ່ເກີນ 15 ປີ ແລະ ອາຍຸເກີນກວ່າ65 ປີ ຂຶ້ນໄປນັ້ນ ຈະໄດ້ຮັບການຍົກເວັ້ນຄ່າທຳນຽມໃນການຂໍຕໍ່ວີຊ້າ ເພື່ອຂະຫຍາຍໄລຍະເວລາຢູ່ໃນລາວໃຫ້ໄດ້ອີກຕໍ່ໄປ ໂດຍໃນປະຈຸບັນນີ້ ຊາວຕ່າງຊາດທີ່ເດີນທາງເຂົ້າໄປໃນລາວຈະຕ້ອງເສຍຄ່າທຳນຽມວີຊ້າ ໃນອັດຕາລະຫວ່າງ 30 ໂດລ້າສະຫະລັດ ຫາ 42 ໂດລ້າສະຫະລັດຕໍ່ຄົນ ໂດຍຂຶ້ນຢູ່ກັບສັນຊາດຂອງນັກທ່ອງທ່ຽວເປັນສຳຄັນ ແລະ ການທີ່ຈະຂໍຕໍ່ວີຊ້າຢູ່ໃນລາວໃຫ້ຢູ່ເກີນກວ່າໄລຍະເວລາທີ່ໄດ້ຮັບອານຸຍາດນັ້ນ ກໍຍັງຈະຕ້ອງເສຍຄ່າທຳນຽມໃນອັດຕາດຽວກັນກັບຄັ້ງທຳອິດ,ສ່ວນນັກທ່ອງທ່ຽວທີ່ຢູ່ໃນລາວເກີນກຳນົດ ໂດຍບໍ່ມີການຂໍຕໍ່ວີຊ້າ ນັ້ນ ກໍຈະຖືກປັບໄໝໃນອັດຕາ2 ໂດລ້າ ສະຫະ ຣັດ ຕໍ່ວັນ ຫາກແຕ່ໃນໄລຍະຕໍ່ໄປນີ້ສຳລັບຊາວຕ່າງປະເທດທີ່ມີອາຍຸຕໍ່າກວ່າ 15 ປີ ຫລື ເກີນກວ່າ 65 ປີ ຂຶ້ນໄປນັ້ນກໍຈະບໍ່ມີຄວາມຈຳເປັນທີ່ຈະຕ້ອງເສຍຄ່າທຳນຽມໃນການຂໍຕໍ່ວີຊ້າຢູ່ໃນລາວອີກຕໍ່ໄປແລ້ວນັ້ນເອງ ແຕ່ຢ່າງໃດກໍຕາມ ສຳ ລັບນັກທ່ອງທ່ຽວ ທີ່ເປັນພົນລະເມືອງຂອງຍີ່ປຸນ, ເກົາຫລີໃຕ້,ຣັດເຊຍ ແລະ ບັນດາປະເທດສະມາຊິກສ່ວນໃຫຍ່ໃນກຸ່ມອາຊຽນດ້ວຍກັນກັບລາວນັ້ນໃນປະຈຸບັນນີ້ ກໍໄດ້ຮັບການຍົກເວັ້ນ ການຂໍອະນຸຍາດວີຊ້າເຂົ້າໄປໃນລາວແລ້ວໂດຍສາມາດທີ່ຈະເດີນທາງເຂົ້າໄປໃນລາວດ້ວຍການຖືໜັງສືເດີນທາງ ຫລື ພາສປອດ ເທົ່ານັ້ນກັບທັງຍັງບໍ່ມີການເສຍຄ່າທຳນຽມ ແຕ່ຢ່າງໃດອີກດ້ວຍ ຫາກແຕ່ວ່າດ້ວຍການຍົກເວັ້ນວີຊ້າ ແລະ ການຍົກເວັ້ນຄ່າທຳນຽມໃນການຂໍຕໍ່ວີຊ້າ ດັ່ງ ກ່າວນີ້ໄດ້ສົ່ງຜົນກະທົບຕໍ່ລະດັບລາຍຮັບຂອງທາງການລາວຫລາຍພໍສົມຄວນ ດ້ວຍເຫດນີ້ຈຶ່ງເຮັດໃຫ້ທາງການລາວ ໄດ້ວາງແຜນການໄວ້ວ່າ ຈະເກັບຄ່າທຳນຽມເພີ້ມຕື່ມຈາກຊາວຕ່າງຊາດທຸກຄົນທີ່ເດີນທາງເຂົ້າໄປໃນລາວ ໂດຍຈະເປັນການຈັດເກັບໃນອັດຕາ 2 ໂດລ້າສະຫະລັດຕໍ່ຄົນສຳລັບນັກທ່ອງທ່ຽວທີ່ຖື ພາສປອດ ແລະ 1 ໂດລ້າສະຫະລັດ ຕໍ່ຄົນ ສຳລັບນັກທ່ອງທ່ຽວຈາກປະເທດເພື່ອນບ້ານທີ່ຖືໜັງສືຜ່ານແດນ ຫລື border-pass ເຂົ້າໄປໃນປະເທດລາວ ແຕ່ສຳລັບຄົນລາວທີ່ຢູ່ໃນຕ່າງປະເທດນັ້ນນອກຈາກຈະປະຕິບັດຕາມເງື່ອນໄຂອັນດຽວ ທີ່ກ່າວມາຂ້າງເທິງແລ້ວ ຄົນລາວໃນຕ່າງປະເທດກໍຍັງມີສິດທີ່ຈະຂໍຢູ່ໃນປະເທດລາວຢ່າງຖາວອນແລະ ຍັງສາມາດທີ່ຈະປະກອບຄຳຮ້ອງຂໍກັບຄືນມາຖືສັນຊາດລາວໄດ້ອີກດ້ວຍ ທັງນີ້ໂດຍມີເງື່ອນໄຂວ່າ ຄົນລາວທີ່ຢູ່ຕ່າງປະເທດ ທີ່ຕ້ອງການຈະກັບຄືນໄປຢູ່ລາວຢ່າງຖາວອນຫລື ຕ້ອງການຢາກຈະໄດ້ຮັບສັນຊາດລາວກັບຄືນນັ້ນ ຈະຕ້ອງເປັນບຸກຄົນທີ່ບໍ່ມີບັນຫາທີ່ກ່ຽວກັບການກະທຳຜິດກົດໝາຍຕ່າງໆທັງທີ່ຢູ່ໃນລາວ ແລະ ຢູ່ໃນຕ່າງປະເທດໂດຍພາກສ່ວນທີ່ຈະເປັນຜູ້ອະນຸມັດຕາມການຮ້ອງຂໍດັ່ງກ່າວໃນຂັ້ນສຸດທ້າຍນັ້ນກໍຄືສະພາແຫ່ງຊາດລາວ ຊຶ່ງຕາມປົກກະຕິແລ້ວ ຈະໃຊ້ເວລາໃນການພິຈາລະນາເພື່ອອະນຸມັດບໍ່ເກີນສາມເດືອນ ດັ່ງທີ່ ທ່ານ ຕິ່ງ ສຸກສັນ ເລຂານຸການເອກ ແລະ ຫົວໜ້າພະແໜກກົງສຸນປະຈຳສະຖານທູດລາວຢູ່ບາງກອກ ໄດ້ໃຫ້ການຊີ້ແຈງກັບ VOA ວ່າ: ຄົນລາວຢາກກັບຄືນ ກໍມີແຕ່ປະກອບເອກະສານວ່າຜູ້ກ່ຽວຫັ້ນຢາກກັບຄືນປະເທດລາວ ຄືນແລະ ອີງໃສ່ເງື່ອນໄຂທີ່ວ່າອັນໃດນໍ ຕ້ອງອ້າງເຫດອ້າງຜົນ ອັນສອງມານີ້ປະກອບເອກະສານຕາມຂັ້ນຕອນທີ່ເຂົາອະທິບາຍ ຕາມປົກກະຕິ ກໍປະມານ 3 ເດືອນ ເພາະວ່າເອກະສານໂຕນີ້ ມັນໄປຜ່ານທາງສະພາແຫ່ງຊາດ ນໍ, ສະພາແຫ່ງຊາດ ເປັນຜູ້ທີ່ຕັດສິນຕົກລົງ ຄຸນສົມບັດກໍມີແຕ່ວ່າ ໃນໄລຍະເບື້ອງຕົ້ນທີ່ວ່າຜູ້ກ່ຽວຢູ່ລາວ ນໍ ມັນມີບັນຫາຫຍັງ,ຖ້າວ່າ ບໍ່ມີບັນຫາຫຍັງ ແລະ ອອກໄປແລ້ວ ໄປຢູ່ປະເທດເຂົາແລ້ວ ບໍ່ມີບັນຫາຫຍັງຕ້ອງໄດ້ເກັບກຳສະພາບໂຕນັ້ນ ຖ້າວ່າ ຕອນຢູ່ລາວກໍບໍ່ມີບັນຫາ ແລະ ກໍໄປຢູ່ປະເທດທີສອງກໍບໍ່ມີບັນຫາກັບຄືນມາກໍຖືວ່າ ເຂົາກໍພິຈາລະນາເລີຍ ຖ້າວ່າຜູ້ໃດບໍ່ມີຄະດີໃດຖືວ່າບໍ່ມີບັນຫາ